Dôvodová správa
k transformácii štátnej príspevkovej organizácie Nemocnica s poliklinikou Ilava

	Dôvodom predloženia tohto materiálu na rokovanie vlády Slovenskej republiky, je vydanie rozhodnutia o transformácii štátnej príspevkovej organizácie Nemocnica s poliklinikou Ilava a jej premeny na neziskovú organizáciu poskytujúcu všeobecne prospešné služby.
	Vláda SR dňa 10.4.2002 uznesením č. 364 rozhodla o zaradení Nemocnica s poliklinikou Ilava do zoznamu rozpočtových a príspevkových organizácií určených na transformáciu v súlade so zákonom č. 13/2002 Z.z. tzv. transformačný zákon v znení zákona č. 457/2002 Z.z.

1.	Základné údaje o štátnej príspevkovej organizácii 
Nemocnica s poliklinikou Ilava, bola zriadená Ministerstvom zdravotníctva rozhodnutím č. 1970/1991-A-2 zo dňa 14.6.1991, 4733/2000/A, 2580/2000/LSP zo dňa 20.11.2000.
Transformačný projekt štátnej príspevkovej organizácie bol na ministerstvo pre správu a privatizáciu národného majetku predložený dňa 6. júna 2002.
Do transformačného procesu podľa predloženého projektu vstupuje celý majetok v správe štátnej príspevkovej organizácie. Súčasťou tohto majetku je vyčlenený aj tzv. prioritný majetok, ktorý tvorí prílohou č. 3. Prioritný majetok má hnuteľný a nehnuteľný charakter, ktorého zostatková hodnota je 11 252 tis. Sk.

Hlavným predmetom činnosti je poskytovanie ambulantnej a ústavnej liečebno-preventívnej starostlivosti a záchrannej zdravotnej starostlivosti.

Bilančná hodnota majetku štátu, ktorý vstupuje do transformačného procesu bola stanovená znaleckým posudkom č. 10/2002 znaleckou organizáciou SLOGAN, s.r.o. Nová Dubnica zo dňa 22.3.2002 vo výške 84 549 tis. Sk.
Výška záväzkov k 31.12.2001 predstavuje sumu 118 304 tis Sk, pričom v transformačnom návrhu prijatom Ministerstvom zdravotníctva SR sa navrhuje vysporiadanie záväzkov formou oddĺženia. NsP Ilava zamestnáva 506 zamestnancov, z toho lekárov 51, sestier 119. Po premene štátnej príspevkovej organizácie na neziskovú organizáciu poskytujúcu všeobecne prospešné služby sa v predloženom transformačnom návrhu navrhuje rozpočet novej neziskovej organizácie ako vyrovnaný.

2. Vybrané údaje zo súvahy k 31.12.2001 ( v tis. Sk) 
Aktíva celkom	             61 281
	
stále aktíva	             27 398
	
nehmotný investičný majetok	                     199		
hmotný investičný majetok	            27 199
	
pozemky		0	
budovy, haly, stavby	18 043	
stroje a zariadenia, dopr. prostriedky, inventár	               3 994
	
iný hmotný investičný majetok		401	
nedokončené hmotné investície		4 761	
poskytnuté preddavky na HIM		0	
obežné aktíva	            33 883
	
zásoby		              7 216		
pohľadávky		            21 548
	
finančný majetok		              5 119
	
ostatné aktíva – prechodné účty aktív	0	
Cudzie zdroje:									
	118 304	
Rezervy	0	
dlhodobé záväzky		
krátkodobé záväzky	           118 304
	
bankové úvery	0	
ostané pasíva – prechodné účty pasív		                         0	

3. Transformačný návrh záujemcu
K transformačnému projektu prijalo Ministerstvo zdravotníctva SR návrh záujemcu, ktorým sú zamestnanci Nemocnice s poliklinikou Ilava. V zmysle § 2 ods. 8 písm. a) tzv. transformačného zákona zamestnanci NsP Ilava spĺňajú požiadavku byť záujemcom v transformačnom procese. Transformačný návrh záujemcu obsahuje aj ostatné zákonné náležitosti podľa § 4 ods. 1 tzv. transformačného zákona.
Koncepčný návrh záujemcu týkajúci sa predmetu činnosti neziskovej organizácie predpokladá poskytovanie ambulantnej a ústavnej liečebno–preventívnej starostlivosti a záchrannej zdravotnej služby. Hlavným cieľom záujemcu je:
-	zvýšenie úrovne poskytovania preventívnych onkologických a kardiovaskulárnych prehliadok managementu podnikov za úhradu
-	postupné skracovanie ošetrovacej doby s prechodom na jednodňovú chirurgiu
-	vybudovať centrum opatrovateľskej krátkodobej služby za úhradu
-	zriadiť neurologicko-rehabilitačné centrum pre pacientov CMP s poskytovaním  psychiatricko-psychologicko, logopedickou starostlivosťou za úhradu.

4. Záver
Na základe schvýlených záverov transformačnej komisie zriadenej podľa § 8 tzv. transformačného zákona zo dňa 23.7.2002 a 2.12.2002 sa navrhuje vláde Slovenskej republiky vydať rozhodnutie o transformácii štátnej príspevkovej organizácie Nemocnice s poliklinikou Ilava a jej premenu na neziskovú organizáciu poskytujúcu všeobecne prospešné služby s názvom “Nemocnica s poliklinikou Ilava, n.o.” so sídlom Štúrova 3, Ilava.